RESOLUCIÓN do 27 de xullo de 2012 pola que se adxudican as subvencións para o apoio ao financiamento de proxectos individuais e os colaborativos de innovación tecnolóxica-proxectos CIT (procedemento IN841C) convocadas pola Orde do 11 de abril de 2012 pola que se establecen as bases reguladoras para a concesión, en réxime de concorrencia competitiva, das subvencións para o apoio ao crecemento empresarial mediante o fomento da investigación e a innovación empresarial no ámbito da Comunidade Autónoma de Galicia, cofinanciadas polo Fondo Europeo de Desenvolvemento Rexional (Feder), no marco do Programa operativo Feder Galicia 2007-2013, e se procede á súa convocatoria para o ano 2012 (Diario Oficial de Galicia número 73, do 17 de abril).
Axencia Galega de Innovación — III. Outras disposicións — 06/09/2012

Por Orde da Consellería de Economía e Industria do 11 de abril de 2012 (DOG nº 73, do 17 de abril), convocáronse as subvencións para o ano 2012 para o apoio ao crecemento empresarial mediante o fomento da investigación e a innovación empresarial no ámbito da Comunidade Autónoma de Galicia. O anexo III da citada orde contén as bases reguladoras para a concesión, en réxime de concorrencia competitiva, das subvencións para o apoio ao financiamento de proxectos individuais e os colaborativos de innovación tecnolóxica-proxectos CIT (procedemento IN841C).
No seu artigo 13 regúlase a resolución e notificación destas axudas unha vez que a comisión de valoración emita o informe no que se recolla o resultado da avaliación efectuada e a contía da axuda proposta.
Unha vez constituída a Axencia Galega de Innovación, establecida no Decreto 50/2012, do 12 de xaneiro (DOG nº 19, do 27 de xaneiro), polo que se crea a Axencia Galega de Innovación e se aproban os seus estatutos, e de acordo co disposto na disposición adicional primeira deste quedou suprimida a Dirección Xeral de Investigación, Desenvolvemento e Innovación da Consellería de Economía e Industria, subrogándose a Axencia na totalidade dos seus dereitos e obrigas derivados do exercicio das correspondentes competencias e sucedéndoa en todas as súas competencias.
Consecuentemente con todo o anterior e no exercicio das facultades que me confire o artigo 17.3 do Decreto 50/2012, do 12 de xaneiro,
Primeiro. Concederlles as subvencións para a realización de proxectos individuais e os colaborativos de innovación tecnolóxica-proxectos CIT (procedemento IN841C) aos beneficiarios que se relacionan no anexo I desta resolución, nas contías que se sinalan, que supoñen uns totais de 1.993.990,65 euros para o ano 2012, 2.400.233,19 euros para o ano 2013, e de 1.668.969,21 euros para o ano 2014. Aquelas subvencións para as que se recolle «Si» na columna Feder están cofinanciadas con fondos Feder.
Segundo. Denegarlles as subvencións para a realización de proxectos individuais e os colaborativos de innovación tecnolóxica-proxectos CIT aos solicitantes que se relacionan no anexo II desta resolución, por acadar unha puntuación total inferior á puntuación media de todas as solicitudes admitidas a trámite no procedemento IN841C.
Terceiro. Desestimar expresamente o resto das solicitudes presentadas ao abeiro da Orde da Consellería de Economía e Industria do 11 de abril de 2012 (DOG nº 73, do 17 de abril), dentro do procedemento IN841C.
Cuarto. O artigo 7 do anexo III da Orde do 11 de abril de 2012 (DOG nº 73, do 17 de abril) indica que o prazo para xustificar os gastos subvencionados, co obxecto de poder percibir as subvencións, remata o 31 de outubro de 2012, sinalando expresamente a documentación que se debe achegar. En relación coa xustificación das axudas, haberá que aterse así mesmo ao establecido no artigo 20 das bases da convocatoria.
Quinto. A Axencia Galega de Innovación adoptará as medidas necesarias para a instrución dos correspondentes expedientes de gasto.
Sexto. A inobservancia por parte dos beneficiarios de calquera das bases establecidas na orde da convocatoria suporá a perda do dereito a percibir a subvención correspondente.
Sétimo. Contra esta resolución, sen prexuízo de que os interesados poidan exercer calquera outro que consideren procedente, poderán interpoñer recurso de alzada no prazo dun mes desde o día seguinte ao da publicación desta resolución no Diario Oficial de Galicia, perante o presidente da Axencia Galega de Innovación, segundo o disposto nos artigos 114 e 115 da Lei 30/1992, de réxime xurídico das administracións públicas e do procedemento administrativo común.
Disposición derradeira
Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 27 de xullo de 2012